**Tárgy:** Javaslat gyermeksport-támogatási rendszer létrehozására, és a támogatással kapcsolatos határozat meghozására

**Tisztelt Képviselő-testület!**

Az Egészségügyi és Sportbizottság 2015. január 21-i ülésén felvetettem, hogy hozzunk létre egy elsősorban szociális alapon nyugvó, pályázat útján elnyerhető, új sporttámogatási rendszert. Az új sporttámogatás – a jelenlegi sportpályázattal ellentétben – nem a sporteredményeket, hanem a gyermekek nagyobb arányú sportolását hivatott támogatni, így közvetve célja az egészséges életmódra nevelés, az egészségügyi problémák kiszűrése, illetve a társadalmi integráció erősítése.

Ezzel a sporttámogatással megoldható, hogy olyan hátrányos helyzetű fiatalok is a gyermekvédelmi szolgálat látóterébe kerüljenek, akik a fiatalkori bűnözés szempontjából különösen veszélyeztetettek. Ahhoz, hogy ez a rendszer megfelelően működjön, – a gyermekvédelmi szolgálaton túl – be kell vonni az iskolákat, valamint az edzőket is, akik napi szinten találkoznak ezekkel a fiatalokkal, és időben jelzést tudnak tenni a gyermekvédelmi szolgálat felé, ha valamilyen problémát tapasztalnak (pl. igazolatlan hiányzás esetén).

A javaslatot az Egészségügyi és Sportbizottság egyöntetűen támogatta, és februári ülésén létrehozott egy munkacsoportot a szempontok kidolgozására. Somodi Klára, a Bizottság elnöke megkezdte a sportegyesületek vezetőivel is az egyeztetést, akik azt a javaslatot támogatták, hogy I. ütemben a 6-10 éves korosztálynak indítsuk el a támogatást.

Ahhoz, hogy 2016-ban valóban elindulhasson ez a támogatási forma, kérem a Tisztelt Képviselő-testületet, hogy az alábbi határozati javaslatot meghozni szíveskedjék:

**Határozati javaslat:**

A Képviselő-testület úgy dönt, hogy

1. 2016-tól gyermeksport-támogatási rendszert indít több ütemben, melynek célja, hogy
   1. olyan családok gyermekeinek sportolásának támogatása, akik önerőből nem, vagy nagyon nehezen tudnák finanszírozni gyermekük sportolását.
   2. a hátrányos helyzetű családokban nevelkedő gyermekek a gyermekvédelmi szolgálaton keresztül az önkormányzat látóterébe kerüljenek, és folyamatos segítséget kapjanak. Az esetleges családi problémákról időben értesüljenek a megfelelő szakemberek, és időben be tudjanak avatkozni. Ennek érdekében, ha az iskola, vagy az edző igazolatlan hiányzást jelez, azonnal közbe kell lépni! A támogatást csak akkor szabad megvonni, ha a gyermekjóléti szolgálat segítségével sem lehet feltárni, vagy megoldani a problémát.
   3. a rejtett egészségügyi problémák, betegségek a sportorvosi vizsgálat keretében fel legyenek tárva, és kezelésük mihamarabb megkezdődjék.
2. A sporttámogatás I. ütemének (6 –10 éves korosztály) elindításához a 2016. évben 2M forint keretösszeget biztosít a költségvetésben, amelyhez az Egészségügyi és Sportbizottság további – költségvetésen kívüli – forrásokat keres.
3. Felhatalmazza az Egészségügyi és Sportbizottságot, illetve a Bizottság által létrehozott munkacsoportot a pályázati feltételek kidolgozására.
4. Felkéri a polgármestert a szükséges intézkedések megtételére.

**Az előterjesztést készítette: Völgyesi Krisztián képviselő**

Tárgyalja: Egészségügyi és Sportbizottság

Pénzügyi Bizottság

Szociális Bizottság

Felelős: Szabados Ákos, polgármester

Határidő: az I-es, II-es pontra: adott

a III-as pontra: 2015. november 30.

Budapest, 2015. június 9. Tisztelettel:

**Völgyesi Krisztián**

képviselő

**Somodi Klára**

képviselő